ការ​ប្រឆាំង​នឹង​លោក Trump ពង្រឹង​ការ​គាំទ្រ​របស់​ពួក​ប្រជាធិបតេយ្យ​ចំពោះ​លោក Biden
អ្នក​វិភាគ​នានា​បាន​និយាយ​ថា ការ​ផ្ដោត​ខាង​នយោបាយ​បាន​ងាក​ទៅ​ខាង​ឆ្វេង​និយម​ទាក់ទិន​នឹង​វិបត្តិ​ជំងឺ​កូវីដ១៩ នេះ ហើយ​លោក Biden ប្រហែលជា​ត្រូវ​ប្រកាន់​យក​គោល​នយោបាយ​ជឿនលឿន​ជាង​មុន​ដើម្បី​រក្សា​ការ​គាំទ្រ​រួមគ្នា​នេះ។
ការប្រឆាំងនឹងលោកប្រធានាធិបតី Donald Trump បានពង្រឹងការគាំទ្ររបស់គណបក្សប្រជាធិបតេយ្យចំពោះលោក Joe Biden ដែលត្រូវបានគេសន្មត់ថាជាអ្នកទទួលបានការតែងតាំងជាបេក្ខជនប្រធានាធិបតីរបស់គណបក្សប្រជាធិតេយ្យសម្រាប់ការបោះឆ្នោតប្រធានាធិបតីសហរដ្ឋអាមេរិកដែលនឹងចូលមកដល់នៅខែវិច្ឆិកាខាងមុខ។ នៅក្នុងការគាំទ្រដល់លោកអតីតអនុប្រធានាធិបតី Joe Biden សម្រាប់តំណែងជាប្រធានាធិបតីសហរដ្ឋអាមេរិក លោក Bernie Sanders សមាជិកព្រឹទ្ធសភាប្រចាំរដ្ឋ Vermont បានបញ្ជាក់យ៉ាងច្បាស់ថា គណបក្សប្រជាធិបតេយ្យត្រូវតែរួបរួមគ្នាដើម្បីយកជ័យជម្នះលើលោកប្រធានាធិបតី Donald Trump នៅក្នុងការបោះឆ្នោតប្រធានាធិបតីក្នុងខែវិច្ឆិកាខាងមុខនេះ។ លោក Bernie Sanders និយាយដូច្នេះថា៖ «[គណបក្សប្រជាធិបតេយ្យត្រូវតែរួបរួមគ្នា] ដើម្បីធ្វើឱ្យប្រាកដថា យើងអាចយកជ័យជម្នះលើប្រធានាធិបតីម្នាក់ដែលខ្ញុំជឿថាជាប្រធានាធិបតីដ៏គ្រោះថ្នាក់បំផុតនៅក្នុងប្រវត្តិសាស្ត្រសម័យទំនើបរបស់សហរដ្ឋអាមេរិក»។ ប៉ុន្តែ មេដឹកនាំខាងវិវឌ្ឍនិយមដូចជាអ្នកស្រីសមាជិករដ្ឋសភា Alexandria Ocasio-Cortez ជាដើម នៅតែមិនស្របជាមួយការជំទាស់របស់លោក Biden ទៅនឹងសំណើរបស់លោក Sanders ទាក់ទិននឹងកម្មវិធីធានារ៉ាប់រងសុខភាពដែលឧបត្ថម្ភដោយរដ្ឋាភិបាល និងកម្មវិធីជំនួយផ្សេងទៀតសម្រាប់ជាពិសេសពលរដ្ឋអាមេរិកាំងដែលធ្វើការជាកម្មករ។ អ្នកស្រី Alexandria Ocasio-Cortez និយាយថា៖ «អ្វីដែលខ្ញុំចង់ឃើញក្នុងកម្រិតទាបបំផុត គឺផែនការមួយដែលជួយបន្តការធានារ៉ាប់រងសុខភាពដល់ក្រុមមនុស្សវ័យក្មេង»។ ការឆ្លងរាតត្បាតនៃជំងឺកូវីដ១៩ ដែលនៅពេលនេះបានធ្វើឱ្យមន្ទីរពេទ្យនានាមានបន្ទុកហួសកម្រិត បានបង្ខំឱ្យមានការបិទដំណើរការអាជីវកម្មមិនចាំបាច់នានានៅទូទាំងប្រទេស និងបានធ្វើឱ្យមនុស្សរាប់លាននាក់គ្មានការងារធ្វើ បានធ្វើឱ្យមានការស្រពិចស្រពិលអំពីការខ្វែងគំនិតគ្នាផ្នែកគោលនយោបាយរវាងក្រុមសាធារណរដ្ឋដែលមានទំនោរទៅខាងអាជីវកម្ម និងក្រុមប្រជាធិបតេយ្យដែលមានទំនោរទៅខាងក្រុមពលករ។ នៅពេលនេះ ភាគីទាំងពីរនេះបានរួបរួមគ្នាគាំទ្រលើកម្មវិធីជួយសេដ្ឋកិច្ចក្នុងទឹកប្រាក់លានលានដុល្លារ សម្រាប់ជួយដល់អាជីវកម្មនានា និងអ្នកដែលបាត់បង់ការងារធ្វើ។ អ្នកវិភាគនានាបាននិយាយថា ការផ្ដោតខាងនយោបាយបានងាកទៅខាងឆ្វេងនិយមទាក់ទិននឹងវិបត្តិជំងឺកូវីដ១៩ នេះ ហើយលោក Biden ប្រហែលជាត្រូវប្រកាន់យកគោលនយោបាយជឿនលឿនជាងមុនដើម្បីរក្សាការគាំទ្ររួមគ្នានេះ។ លោក Mark Schmitt ដែលជាអ្នកវិភាគនយោបាយនៃអង្គការ New America និយាយដូច្នេះថា៖ «លោក Biden ត្រូវតែបង្ហាញការទទួលស្គាល់ថា ប្រទេសជាតិ និងគណបក្សប្រជាធិបតេយ្យបានងាកទៅរកខាងឆ្វេងនិយម។ យើងឃើញថាមានប្រយោជន៍ពិតប្រាកដ នៅក្នុងការស្វែងរកដំណោះ ស្រាយបែបវិវឌ្ឍនិយមពោរពេញដោយមហិច្ឆតាជាងមុន»។ ការចោទប្រកាន់កាលពីពេលថ្មីៗនេះលើលោក Biden ទាក់ទិននឹងការបៀតបៀនផ្លូវភេទ ក៏អាចបណ្តាលឱ្យមានការបែកបាក់នៅក្នុងជួរគណបក្សប្រជាធិបតេយ្យផងដែរ។ លោក Biden បានបដិសេធយ៉ាងខ្លាំងចំពោះការចោទប្រកាន់របស់អ្នកស្រី Tara Reade ដែលជាអតីតបុគ្គលិកព្រឹទ្ធសភាសហរដ្ឋអាមេរិក។ អ្នកស្រី Reade បាននិយាយថា លោក Biden បានបំពានលើអ្នកស្រីកាលពីទសវត្សរ៍ ១៩៩០។ ពួកអ្នករិះគន់និយាយថា ភាពមិនស៊ីសង្វាក់គ្នានៅក្នុងការចោទប្រកាន់របស់អ្នកស្រី Reade ធ្វើឲ្យការចោទប្រកាន់នេះមិនភាពភាពខ្លាំងក្លា ហើយសហការីរបស់លោក Biden ក៏បាននិយាយការពារលោក Biden ផងដែរ។ អ្នកស្រី Moe Vela អតីតទីប្រឹក្សារបស់លោក Biden នៅពេលដែលលោក Biden ធ្វើជាអនុប្រធានាធិបតី បាននិយាយថា៖ «ខ្ញុំស្គាល់លោក Joe Biden ដោយផ្ទាល់។ ខ្ញុំចាត់ទុកលោកថាជាមិត្តភ័ក្តិម្នាក់។ លោកជាបុរសមានអាកប្បកិរិយា និងសេចក្ដីសុចរិតល្អបំផុត។ ការចោទប្រកាន់មិនត្រឹមត្រូវរបស់អ្នកស្រី Reade គឺជាការផ្ទុយស្រឡះពីអត្តចរិតពិតប្រាកដរបស់លោក Joe Biden»។ ក៏ប៉ុន្តែពួកអ្នកគាំទ្រនៃចលនា #Metoo បារម្ភថា ការច្រានចោលនូវការចោទប្រកាន់ប្រឆាំងនឹងលោក Biden នេះ អាចបង្អាក់ទឹកចិត្តដល់ស្ត្រីផ្សេងទៀតនៅក្នុងការហ៊ាននិយាយអំពីរឿងបំពាននានា។ ពួកអ្នកវិភាគទស្សន៍ទាយថា លោក Trump ទំនងជាធ្វើឲ្យមានការបែកបាក់ក្នុងចំណោមក្រុមប្រជាធិបតេយ្យដើម្បីឱ្យបានឈ្នះឆ្នោតនៅអាណត្តិទីពីរបន្តទៀត ទោះបីជានៅពេលបច្ចុប្បន្ននេះ សហរដ្ឋអាមេរិកជួបប្រទះវិបត្តិជំងឺកូវីដ១៩ និងបញ្ហាសេដ្ឋកិច្ចធ្ងន់ធ្ងរក៏ដោយ៕